Գրիգոր Փիտէճեան

Գրիգոր Փիտէճեան (): Երաժիշտ, երգահան, դաստիարակ, երաժշտագէտ, հայ երգի մեկնաբան եւ պատմագէտ, «Համազգային»-ի երգչախումբի ղեկավար:

 Կենսագրութիւն 
Գրիգոր Փիտէճեան ծնած է երաժշտական հակումներով ընտանիքի մը մէջ։ Ուսումը ստացած է Մեծի Տանն Կիլիկիոյ Կաթողիկոսութեան դպրեվանքին մէջ, միաժամանակ ուսման հետեւելով Պէյրութի Ղեւոնդ Տէր Մինասեան երաժշտանոցին մէջ։ Դպրեվանքին մէջ, երաժշտական կրթութիւնը ստացած է աշակերտելով ծանօթ երաժշտագէտ Համբարձում Պէրպէրեանին, խորանալով ազգային ու կրօնական երաժշտութեան մէջ։

Շրջանաւարտ ըլլալէ ետք, Փիտէճեան ստանձնած է Անթիլիասի Սուրբ Գրիգոր Լուսաւորիչ Մայր Տաճարի դպրապետի պաշտօնը։

Իր մասնագիտական ուսումը շարունակած է Նիւ Եորքի «Ման» դպրոցին եւ «Հանթըր» գոլէճին մէջ, ուր ստացած է մագիստրոսական աստիճանը։ Խմբավարական իր գործունէութեան առընթեր, նաեւ բեղուն ուսումնասիրող մը եղած է։

Գրիգոր Փիտէճեան միջազգային ճանաչում ստացած էր իբրեւ տաղանդաւոր երաժշտագէտ, որուն գիրքերն ու յօդուածները գիտական կարեւոր նպաստ բերած են հայ ազգային ու կրօնական երաժշտութեան ուսումնասիրութեան, եւ իբրեւ դպրաց դասերու եւ երգչախումբերու հիմնադիր ու խմբավար՝ տարբեր երկիրներու մէջ։

 Ուսումնասիրական գործերէն  
Գրիգոր Փիտէճեանի ուսումնասիրական գործերէն են՝ «Անձինք նուիրեալք»,

«Հայ յեղափոխական երգերուն տեղը հայ երաժշտութեան մէջ»,

«Հայ Եկեղեցւոյ երգերը»,

«Գրիգոր Նարեկացի՝ շարականագի՞ր» եւ «Քրիստափոր Կարա-Մուրզա»։

 Երգապսակ Ապրիլեան Նահատակներուն» անունով գործին ձայնապնակը 
Ի շարս այլոց, ԱՄՆ արեւելեան շրջանի առաջնորդարանի հովանաւորութեամբ հրատարակուած է «Երգապսակ Ապրիլեան Նահատակներուն» անունով գործին ձայնապնակը, զոր կը կատարեն Երեւանի Կամերային Երգչախումբն ու Ալան Յովհաննէս սենեկային նուագախումբը՝ Գրիգոր Փիտէճեանի խմբավարութեամբ։

 Աղբիւրներ 
 Ոչ Եւս Է Գրիգոր Փիտէճեան 
 Ոչ Եւս Է Գրիգոր Փիտէճեան 
 ԿՐԿԻՆ ՄԵՐ ՀԱՅՐԵՆԻՔ ՀԻՄՆԻ ՄԱՍԻՆ 
 Գրիգոր Փիտէճեան. « «Մեր Հայրենիք» Երաժշտութեան Առաջին Մշակողը Կարա-Մուրզան է…»
 Գրիգոր Փիտէճեան Author of ՀԱՅ ՅԵԱՓՈԽԱԿԱՆ ԵՐԳԵՐՈՒՆ ՏԵՂԸ ՀԱՅ ԵՐԱԺՇՏՈՒԹԵԱՆ ՊԱՏՄՈՒԹԵԱՆ ՄԷՋ
 Փիտէճեան, «Գրիգոր Նարեկացի Շարականագի՞ր»
 Միրզոյեան Եւ Իր Երաժշտութիւնը
 Նիւ Եորքի Համազգայինի Քառասնամեակը՝ Հայ Մշակոյթի Յարատեւութեան Օղակ Մը…

Ստորոգութիւն:Հայ երաժիշտներ
Ստորոգութիւն:Հայ երգահաններ